Bellas Artes metrostasjon

Bellas Artes er en stasjon på Mexico bys metros Linje 2 og Linje 8. Den ligger i distriktet Cuauhtémoc.

Stasjonens logo skal forestille operahuset og museet Palacio de Bellas Artes som også har gitt stasjonen dens navn. 

Stasjonen ligger i krysset mellom Avenida Juárez og Eje Central Lázaro Cárdenas i den østlige delen av Alameda Central, rett vest for byens historiske sentrum.

På Linje 2 ligger stasjonen mellom Hidalgo metrostasjon og Allende metrostasjon, og mellom Garibaldi-Lagunilla metrostasjon og San Juan de Letrán metrostasjon på Linje 8. Stasjonen har overgang til Trolleybuss Linje A og Metrobús Linje 4.

 Utsmykninger 
Plattformene for Linje 2 er dekorert med etterligninger av mesoamerikansk kunst. Det 29 kvadratmeter, og tre paneler, store veggmaleriet Reproducción mural de Bonampak ble laget av den guatemalske maleren Rina Lazo, og innviet den 13. september 1970. Det er en reproduksjon av fragmenter av malerier fra Mayakulturen, datert tilbake til år 790, funnet i Bonampak, Chiapas.

Linje 8s plattformer er utsmykket med veggmalerier med meksikanske og franske motiver. Veggmaleriet Visión de un artista francés sobre México av den franske maleren Jean Paul Chambas, viser hva det er med Mexico som imponerer kunstneren. Det 140 kvadratmeter store veggmaleriet Visión de un artista mexicano sobre Francia ble innviet 14. november 1998. Det er laget av maleren Rodolfo Morales, og viser kunstneren sin visjon om Frankrike i Mexico og hans inntrykk av Frankrike innen kunst, vitenskap og kultur.

 Referanser 

Kategori:Stasjonene til Mexico bys metro
Kategori:Jernbanestasjoner åpnet i 1970
Kategori:1970 i Mexico